  Майя Бывальцева Ижкарлы «Уж данлыкъя кар» («Город трудовой доблести») ним сётэмен валче, 3-тӥ пӧсьтолэзе Удмуртилэн шоркараз шулдыръяськон ужрадъёс ортчозы. Со сярысь элькун тӧролэн но кивалтэтлэн пресс-службазы ивортэ. 20 часысен 22 час 15 минутозь Шор площадьысь фонтан вӧзын «Спасибо, ижевчане!» концерт мыноз. Радлыказ Ижкар сярысь кырӟанъёс, Ижкарлэн историезъя Шувалов граф пыриськемен театр возьматон, косэт (указ) поттэм пумысен пушкаысь ыбылон, ож аръёсысь кырӟанъёс. 22 час 15 минутысен 22 час 30 минутозь фонтанлэн ву шобрет вылаз выль лазер шоу ортчоз. Отын Быдӟым Атыкай ож аръёсы Ижысь заводъёсын поттэм ожгар техникаез, озьы ик туала вооружениез возьматозы. 22 час 30 минутэ шулдыръяськон ӝытэз Иж тымет вадьсын салют йылпумъялоз Тодэ вайытом, Ижкарлы Уж данлыкъя кар» ним 2020-тӥ арын 2-тӥ пӧсьтолэзе сётӥзы. Со кичӧлтон понна 547 сюрс куара люказы.  ВАТСАН 2020-тӥ арын 1-тӥ южтолэзе Россилэн азьмуртэз Владимир Путин «О почётном звании Российской Федерации «Город трудовой доблести» федерал катэз кинюртӥз. Со нимез Быдӟым Атыкай ож дыръя геройлыко ужам, ожгар но граждан продукциез дугдылытэк поттэм каръёс басьтыны быгато. Солы инъет азинлыко ужам предприятиослы яке нимаз адямиослы сётэм кун данъетъёс, заводъёслы сётэм киысь кие выжись Горд знамя, озьы ик 1941-1945 аръёсы карын улӥсьёслэн геройлыко ужамзы луыны быгато.   Ним сётон сярысь ӵектонэн интыысь аскивалтон ёзэсъёсы кунмуртъёс яке мер огазеяськонъёс вазиськыны быгато. Собере сое улосвыл тӧрлыкъёслы сётозы, соос ини «Город трудовой доблести» ним сётыны куронэн азьмуртлы вазиськозы. Собере гинэ азьмуртлэн косэтэзъя (указ) карлы дано ним сётыны быгатозы. Катӵектосъя, со Тулыслэн но Ужлэн праздниксы азьын луоз. «Город трудовой доблести» ним басьтэм карын солэн кунпусэныз но Росси азьмуртлэн косэтэныз стела пуктозы, озьы ик 1-тӥ куартолэзе (Тулыслэн но Ужлэн праздниксы), 9-тӥ куартолэзе (Вормон нунал) но Карлэн нуналаз бадӟым ужрадъёс но салютъёс радъясько. Тегъёс: Мерлык Лулчеберет Ижкар Удмуртия праздникъёс  